# Arreplegats de la Zona Universitària

Els Arreplegats de la Zona Universitària (AZU) són una colla castellera universitària de la Zona Universitària de Barcelona, sector de les Corts on es concentren diverses facultats i campus de la Universitat Politècnica de Catalunya i la Universitat de Barcelona. Van ser fundats el 1995.Vesteixen amb camisa de color verd, que té el seu origen en el color de la línia 3 del metro de Barcelona, que té una estació a la Zona Universitària.

## Història

La colla es va fundar a la primavera del 1995 i és la segona colla castellera universitària més antiga (els Ganàpies de l'Autònoma s'havien fundat el curs anterior) i des del primer moment va apostar per fer només castells complets, sempre amb acotxador i enxaneta. El mateix maig del 1995 es va carregar el pilar de quatre, i els primers castells de sis (4 de 6 descarregat, 3 de 6 carregat) van arribar al final de la primera temporada, el maig de 1996, ja que les temporades de les colles universitàries coincideixen amb els cursos acadèmics i no amb els anys naturals, com les altres colles castelleres.
Durant la temporada 1997-98, van completar pràcticament tota la resta de castells de 6 (torre de 6, 3 de 6 aixecat per sota), i van carregar el primer castell de set, un 4 de 7 (maig de 1998), que es descarregà durant la temporada següent (1998-99). El 3 de 7, descarregat, arribà al final de la temporada 2000-01. Al final de la temporada 2001-02, es carregà el primer 4 de 7 amb l'agulla, descarregat un any més tard. La temporada 2003-04 acabà amb dos nous castells: el 5 de 7 i la (poc ortodoxa) torre de 7 amb folre, ambdós descarregats. Durant la temporada 2006-07, es va carregar el primer pilar de 6 amb folre de la història castellera universitària (Aniversari de la Colla, desembre del 2006) i es va descarregar el segon 5 de 7 de la història castellera universitària (Diada de la Colla, maig 2007). El pilar de 6 amb folre es descarregà finalment a les acaballes de la temporada 2007-2008, en la Diada de Primavera dels Ganàpies de l'Autònoma.
La temporada 2008-2009 va estar marcada pel domini absolut de la gamma de castells de set i de set i mig, duts a diverses places. Aquest alt nivell va permetre la colla assolir a finals de temporada l'èxit més sonat, descarregant en la mateixa actuació (Diada de la Colla, maig del 2009) dos castells inèdits en els castells universitaris: el 3 de 7 aixecat per sota i el 4 de 8. El 4 de 8 es convertí en el primer castell de 8 assolit mai per una colla universitària i possiblement el primer fet per persones majors d'edat (hi ha una referència d'un 3 de 7 fet només amb homes casats dels Xiquets de Valls). També es convertiren en la primera colla de la història que ha aconseguit descarregar el 4 de 8 en el primer intent realitzat.

## Referències

* ↑ «Els Arreplegats dominen el major dels espadats». La Vanguardia, 03-05-2013. [Consulta: 14 octubre 2023].
* ↑ «Exhibició dels Arreplegats de la Zona Universitària a l'Edifici Històric». Universitat de Barcelona, 24-04-2012. [Consulta: 16 maig 2012].
* ↑ «Pilar de 6 amb folre descarregat». Youtube, 15-05-2008. [Consulta: 15 juny 2012].
* ↑ Santacreu, Josep. «Els Arreplegats descarreguen el primer quatre de vuit universitari». lamalla.cat, 09-05-2009. Arxivat de l'original el 2011-09-15. [Consulta: 2 gener 2012].
* ↑ Xavier Ribera. «Amb 20 anys fa l'aleta d'un 4 de 8». Diari de Tarragona, 09-05-2009. [Consulta: 2 gener 2012].
* ↑ Josep Santacreu. «Els Arreplegats descarreguen el primer quatre de vuit universitari». lamalla.cat, 09-05-2009. Arxivat de l'original el 2011-09-15. [Consulta: 2 gener 2012].
* ↑ CASTELL TOT CASATS, diccionari casteller del web dels Castellers de Lleida
* ↑ Anoia Diari, 22 d'agost de 2010, Els Moixiganguers ja són 'una colla de 8'

## Enllaços externs

* Pàgina web dels Arreplegats de la Zona Universitària
* Arreplegats al web casteller Arxivat 2007-09-29 a Wayback Machine.
Colles castelleres universitàries actuals (llista) :
Colles de vuit :
Colles de set :
Colles de sis :
Notes: Que han carregat (en cursiva) o descarregat almenys un castell de la gamma. Les estructures de 3 i de 4 es consideren de gamma bàsica, i la resta, de gamma alta. :